Taddart n At Ɛisa Uyeḥya tezga-d di tɣiwant n At Yillilten tawilayt n Tizi-Wezzu, tekseb idurar d yizṛa, tiliwa d yimɣan, d isekla yemxallafen, ugten deg-s yidgan n umezruy d wid n yidles, taddart tebḍa ɣef sin n iderma yal adrum s twaculin-ines, imezdaɣ n taddart banen-d s wudem n trrugza d tebɣest tameqqrant deg tegrawla n (1945-1962), anda ɣlin 79 (ṣa n tmerwin d tẓa) n imeɣrasen deg unnar n lḥerma, ɣef tmunent d tlelli n tmurt n Lzzayer, d ayen id yettbanen deg kraḍ n txessaṛin timeqqranin yeḍṛan di taddart gar aseggas n 1957 d seggas n 1960, d tidyanin id isuɣlen taɣara n tudert di tallit n tegrawla, tigellelt, laɛtab d lwaḥc ddren At taddart id ibanen deg useggas n 1960. Udem n taddart d udem amziki tettban-d si lebɛid s talɣa-s timwinest, ixxamen garwen deg yiwen n umḍiq amzun d takemmict, ixxamen imeṛṛa durin s uqermud n leqbayel, idurar id yezzin yal tama yefka-as i taddart udem aqdim d ayen ur d aɣ-n-sebɛid ɣef tugna taqqburt, lemqamat d tliwa n taddart, d yizenqan iqdimen d yixxamen iddarmen id yettbanen di taddart fkan-as taɣessa taqburt terna-as tahuski s waṭas.